[pic] | ЕВРОПЕЙСКА КОМИСИЯ |

Брюксел, 5.11.2010

COM(2010) 633 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

ДОКЛАД ЗА НАПРЕДЪКА ОТНОСНО РАЗРАБОТВАНЕТО НА ШЕНГЕНСКАТА ИНФОРМАЦИОННА СИСТЕМА ОТ ВТОРО ПОКОЛЕНИЕ (ШИС II)

януари 2010 г. — юни 2010 г.

СЪДЪРЖАНИЕ

1. Въведение 3

2. Състояние на проекта 3

2.1. Напредък през разглеждания период 3

2.1.1. Обща информация 3

2.2. Изпитването на първи етап 3

2.3. Подготовка за алтернативно техническо решение 5

2.4. Подготовка за пускане в действие 5

2.5. Подготовка за миграцията 6

2.6. Мрежата ШИС II 7

2.7. Оперативно управление 7

2.8. Сигурност и защита на данните 8

3. Управление 8

3.1. Финансови последици 8

3.2. Управление на проекта 10

3.2.1. Съвет за управление на цялостната програма (СУЦП) 10

3.2.2. Комитет за ШИС-ВИС (ШИС ІІ) 10

3.2.3. Национално планиране и координиране 10

3.2.4. Съветът 10

3.2.5. Европейският парламент 11

4. Приоритети за следващия отчетен период 11

5. Заключения 11

1. Въведение

В настоящия доклад за напредъка се описва извършената работа през първата половина на 2010 г. по разработването на Шенгенската информационна система от второ поколение (ШИС II) и по подготовката за миграция от ШИС 1+ към ШИС II. Докладът се представя на Съвета и на Европейския парламент в съответствие с член 18 от Регламент (ЕО) № 1104/2008 на Съвета и Решение 2008/839/ПВР на Съвета относно миграцията от Шенгенската информационна система (ШИС 1+) към Шенгенската информационна система от второ поколение (ШИС II). Настоящият доклад представлява и доклад за напредъка в изпитванията.

2. Състояние на проекта

2.1. Напредък през разглеждания период

2.1.1. Обща информация

Ключов елемент през този период беше извършване на изпитването на първи етап, както беше предвидено в заключенията на Съвета по правосъдие и вътрешни работи (ПВР) от 4 и 5 юни 2009 г.

На свое следващо заседание от 30 ноември 2009 г. Съветът по правосъдие и вътрешни работи прие заключение, че крайният срок за извършване на изпитването на първи етап ще бъде 29 януари 2010 г. най-късно.

В тясно сътрудничество с държавите-членки Комисията въведе елементите, необходими за изпълнение на заключенията на Съвета.

Съответно през този период беше извършена работа в три основни направления:

- извършване на изпитването на първи етап;

- подготовка за евентуален алтернативен технически сценарий;

- прецизиране на системните изисквания, за да може системата да бъде пусната в действие.

2.2. Изпитването на първи етап

Първият опит за изпитване на етап беше направен между 21 и 24 януари 2010 г. съобразно условия на изпитване и технически параметри, които предварително бяха обсъдени с държавите-членки и установени в съгласие с тях. Въпреки че централната система имаше сравнително стабилно поведение през първите 25 часа, през останалите 47 часа се появиха значителни проблеми. На резултатите от изпитването беше направен цялостен технически анализ от договорния изпълнител на Комисията, който следи за качеството, както и от външен изпълнител, упълномощен от държавите-членки. Както беше посочено в заключенията на Съвета от юни 2009 г., резултатите от изпитванията на етап трябва да бъдат оценени и потвърдени от Комисията съвместно със Съвета за управление на цялостната програма (СУЦП) и специализираната група за ШИС ІІ.

След извършването на задълбочен технически анализ, оценка и потвърждаване на резултатите, повечето от техническите експерти на държавите-членки в СУЦП и специализираната група за ШИС ІІ счетоха, че изпитването е завършило с неопределен резултат. Комисията последва техния съвет и беше направен втори опит за изпитване в съответствие със заключенията на Съвета от юни 2009 г., където се посочва, че „ всяко изпитване, завършило с неопределен резултат, ще бъде повтаряно, докато се установи отрицателен или положителен резултат “.

Вторият опит за изпитване на етап беше направен между 2 и 5 март 2010 г. Мнозинството от държавите-членки (13 от общо 16 в съответните експертни групи) стигна до заключение, че вторият опит е дал „положителен резултат“. За да се разбере в какви условия беше извършено това важно изпитване, е необходимо да се знае, че за времетраенето на изпитването (72 часа) бяха обработени 860 180 операции, включващи създаване, актуализиране или заличаване (С.А.З.) на сигнал, всяка от които беше извършена в рамките на времето от споразумението за нивото на обслужване от три минути. От 26 844 897 запитвания, направени по време на 72-часовото изпитване при натоварване, на 26 834 528 (99,96 %) централната система отговори в рамките на времето от споразумението за нивото на обслужване от една секунда (на по-голямата част от останалите запитвания беше отговорено за по-малко от три секунди). Всички получени съобщения (С.А.З. и запитвания) бяха правилно разпознати от централната система. За времетраенето на изпитването централната система показа, че обработва средно по 100 стандартни запитвания в секунда и 3,3 операции С.А.З. в секунда. Комисията констатира, че по време на изпитването на първи етап климатът на сътрудничество с експертите на държавите-членки в рамките на СУЦП беше много ползотворен.

Освен декларацията за успешен изход на изпитването на първи етап, Комисията допринесе още за разискванията на Съвета като на 12 април 2010 г. прие доклад за финансовите и договорните аспекти на разработването на Шенгенската информационна система от второ поколение (ШИС II)[1].

Съответно Съветът по правосъдие и вътрешни работи реши на 23 април 2010 г., че разработването на ШИС II ще продължи въз основа на настоящия проект ШИС II, и покани Комисията да представи на Съвета изчерпателен цялостен график за пускането в действие на ШИС II на заседанието му на 3 и 4 юни 2010 г. Задължителният характер на цялостния график трябваше да бъде потвърден за предпочитане до края на юли 2010 г. и най-късно на заседанието на Съвета на 7 и 8 октомври 2010 г.

На 3 и 4 юни 2010 г. Комисията представи на Съвета по правосъдие и вътрешни работи график на високо равнище за пускането в действие на ШИС II, който трябва да бъде потвърден на заседанието през октомври на Съвета по правосъдие и вътрешни работи. В този график пускането в действие се насрочва за първото тримесечие на 2013 г.

Европейският парламент също беше редовно и при спазване на изискванията за прозрачност информиран за постигнатия напредък и резултатите от изпитването на първи етап.

2.3. Подготовка за алтернативно техническо решение

Проведоха се двустранни преговори между Комисията и Франция с цел евентуално сключване на споразумение за делегиране за прилагане на алтернативно решение за разработване на ШИС II (ШИС 1+RE), за да се подготви евентуалното преминаване към алтернативен технически сценарий за прилагане на функционалните възможности на ШИС II в случай, че бъде преценено, че един от основните етапи се е провалил.

В заключенията на Съвета от юни 2009 г. и ноември 2009 г. беше отбелязано, че ако междинните изпитвания показват несъответствие с изискванията, Съветът ще разполага с два месеца, за да вземе решение въз основа на подробни финансови и договорни сведения за това дали да прикани Комисията да прекрати настоящия ШИС II проект и да продължи разработването на ШИС II въз основа на алтернативно техническо решение.

Френските власти подчертаха, че сключеният договор за подмяна на остарелите компоненти на настоящата ШИС 1+ (който е с опция за обхващане на ШИС 1+RE) не може да се прилага след септември 2010 г. Следователно, ако не бъде задействан в резултат на изпитването на първи етап, няма да съществува план за непредвидени ситуации при извършване на изпитването на втори етап. Това положение беше записано в заключенията на Съвета по правосъдие и вътрешни работи от април 2010 г.

Ключов елемент на всяко делегиране на дейности на Франция беше приемането на законодателните предложения за изменение на инструментите за миграция, за да се осигури необходимата правна гъвкавост за разработване на ШИС II посредством алтернативен технически сценарий. Това стана факт на 3 юни 2010 г. с приемането на два регламента на Съвета, които влязоха в сила на 25 юни 2010 г.[2] На такава основа Комисията и Франция са твърдо решени да определят необходимите договорни условия за осигуряване на сценарий при непредвидени ситуации за изпитването на втори етап.

2.4. Подготовка за пускане в действие

Прецизирането на изискванията означаваше определяне на точни изисквания с цел нуждите на проекта по-късно да не се изменят непрекъснато.

Основният проблем е капацитетът на системата. В първоначалните спецификации се предвиждаше управлението на 15 милиона записа, които с времето да се увеличат до 22 милиона. Поради увеличаване на броя на държавите-членки, които използват ШИС, и усиленото използване на системата от компетентните органи на национално равнище до януари 2010 г. съществуващата система съдържаше над 31 милиона сигнала. Участниците в няколко поредни семинара прецениха, че очакваният размер на ШИС II при пускането му ще бъде около 52 милиона сигнала. Съответно беше решено, че капацитетът на системата при пускането ѝ трябва да бъде 70 милиона сигнала и че ШИС II следва да бъде изпитана при капацитет 100 милиона сигнала, без да е необходимо да се извършва техническа промяна.

Последиците при това значително отклоняване от първоначалните спецификации бяха обсъдени, за да се определи кое би могло да се нарече приемливо, нормално равнище на изпълнение по отношение на запитванията в системата и операциите, свързани със създаването, актуализирането и заличаването на сигнали. Освен това бяха проучени възможностите на централната ШИС II да се справи с увеличения поток и бяха направени предложения.

В рамките на допълнителни разговори бяха обсъдени приоритетите на крайните потребители в случай на появата на сериозен проблем в основното местоположение на централната ШИС II, който би предизвикал превключване от централното звено към резервното централно звено. И в този случай участниците установиха решения на проблема, предвидени в споразуменията за нивото на обслужване.

В резултат от усилената работа по изискванията на 26 май Комитетът за ШИС-ВИС беше готов да разгледа актуализираните системни изисквания и основните линии на цялостния график за ШИС II. Беше предложена нова дата за пускане в действие на ШИС II през първото тримесечие на 2013 г.

Комисията уведоми Съвета за новия график на заседанието на Съвета по правосъдие и вътрешни работи на 3 и 4 юни 2010 г. Цялостният график представлява основание за предвиждането на нов срок на действие (до 31 март 2013 г.) в предложението за изменение на правните инструменти, уреждащи миграцията от ШИС 1+ към ШИС ІІ („инструментите за миграция“). По отношение на бюджетната прогноза Комисията заяви на Съвета, че има намерение да поддържа разходите в рамките на бюджетния пакет за ШИС II, който беше одобрен за текущата финансова перспектива (2007—2013 г.).

Комисията ще сключи оставащите последни договори, необходими за пускането в действие на системата.

Важно е да се отбележи, че процесът на прецизиране на изискванията не измени основните задължения, произтичащи пряко от правните инструменти за ШИС II.

2.5. Подготовка за миграцията

В регламента на Съвета[3] и решението на Съвета[4], уреждащи миграцията от ШИС 1+ към ШИС II (инструментите за миграция), се определят задачите и отговорностите на Комисията и държавите-членки за подготовката на тази миграция, включително по-нататъшното разработване и изпитване на ШИС II. Тъй като според правните инструменти срокът на действие изтичаше на 30 юни 2010 г., Комисията изготви предложения за тяхното изменение, най-вече с оглед на удължаване на крайния срок за прехвърляне на данни от ШИС 1+ към ШИС II. Резултатът беше приемането на 3 юни 2010 г. на Регламент (ЕС) № 541/2010 на Съвета[5] за изменение на Регламент (ЕО) № 1104/2008 относно миграцията от Шенгенската информационна система (ШИС 1+) към Шенгенската информационна система от второ поколение (ШИС II) и Регламент (ЕС) № 542/2010 на Съвета[6] за изменение на Решение 2008/839/ПВР със същия предмет.

В съответствие със заключенията на Съвета по правосъдие и вътрешни работи от 4 и 5 юни 2009 г. тези регламенти:

- дават формален статут на СУЦП;

- осигуряват правна гъвкавост за алтернативен технически сценарий;

- предвиждат относно инструментите за миграция, че „ срокът [им] на действие изтича на дата, определена от Съвета, … и във всеки случай не по-късно от 31 март 2013 г. или от 31 декември 2013 г. в случай на преминаване към алтернативен технически сценарий … “

2.6. Мрежата ШИС II

Проектът ШИС II предвижда осигуряването на комуникационна мрежа, покриваща голямо пространство, която отговаря на изискванията за наличност, сигурност, географско покритие и ниво на обслужване и благодарение на която ще се осъществява комуникацията между националните системи и централната система.

В края на месец май Комисията взе решение да спре временно резервните локални национални интерфейси. Тези резервни системи са факултативни. Новият проектографик на проекта позволи да бъдат направени икономии от разходите за мрежата. Държавите-членки бяха уведомени за тази мярка. Системите ще бъдат задействани отново на по-късен етап, преди пускането в действие.

През периода, обхванат от настоящия доклад, беше установено успешно свързване с мрежата s-TESTA на ШИС II за България, навреме и без да се излиза от предвидения бюджет.

2.7. Оперативно управление

В преходния период между пускането в действие на ШИС II и създаването на агенция за дългосрочно оперативно управление на широкомащабни информационни системи в областта на свободата, сигурността и правосъдието (включително ШИС II) за оперативното управление на ШИС II ще отговаря Комисията.

Подготовката за двугодишно удължаване на договора с френските власти относно инфраструктурата и офисите е във финалната си фаза[7]. В рамките на договора за услуги за наемане на персонал и обучение френските власти наеха персонал да работи със системите, разработени от Комисията. Един от основните приоритети е да бъдат приключени преговорите с Франция по договорната рамка, която ще урежда оперативните задачи през преходния период. Допълнителен приоритет е да се търси постигане на споразумение с Франция относно условията за делегиране, за да продължи разработването въз основа на решението ШИС 1+RE, ако това бъде необходимо.

Първоначалните предложения за законодателен пакет за създаването на Агенция за информационни системи[8] бяха заменени през март 2010 г. от преработено предложение[9] за регламент, в което се отразяват измененията, въведени с Договора от Лисабон. В рамките на подготвителните структури на Съвета и в Европейския парламент в момента се провеждат преговори по тези предложения с цел приемането им до края на 2010 г.

2.8. Сигурност и защита на данните

След като бяха повдигнати въпроси от страна на няколко държави-членки, Комисията направи проучване относно достъпа до некриптирани данни, който се осъществява само в защитената среда на оперативния център на мрежата в Братислава. Бяха очертани няколко сценария, по които държавите-членки се произнесоха. Възможните варианти включваха второ ниво на криптиране, но също така набор от допълнителни организационни мерки. Не беше постигнато съгласие между държавите-членки за това кой е най-подходящият сценарий. Беше отбелязано, че извършването на второ ниво на криптиране ще бъде скъпо и ще отнеме много време. Освен това възможното отражение върху стабилността на мрежата и качеството на работата ѝ ще трябва да бъде взето предвид.

Комисията организира за експертите на държавите-членки две посещения в оперативния център на мрежата. Експертите изразиха положителни мнения относно вътрешната организация и сигурността в центъра и направиха няколко препоръки. Комисията ще следи внимателно за изпълнението на тези препоръки и ще организира допълнителни консултации, ако е необходимо.

На 4 май 2010 г. Комисията прие Плана за сигурност на ШИС II, който ще урежда сигурността на ШИС II през преходния период до създаването на Агенцията за информационни системи[10].

3. Управление

3.1. Финансови последици

До края на отчетния период общите бюджетни задължения, поети от Комисията по проекта ШИС II от 2002 г. насам, възлязоха на 93 987 003 EUR. Съответните договори касаят проучванията за осъществимост, разработването на самата централна ШИС II, поддръжката и гарантиране на качеството, мрежата ШИС II, подготовката на оперативното управление в Страсбург, сигурността, подготовката, свързана с биометричните данни, и комуникацията.

От тази сума 55 574 168 EUR бяха реално платени между 2002 г. и края на юни 2010 г. Основните разходни пера бяха разработване (26 500 816 EUR), мрежа (16 012 711 EUR) и поддръжка и гарантиране на качеството (7 192 480 EUR).

Тъй като беше постигнато споразумение по окончателните оперативни изисквания на държавите-членки за системата, Комисията започва преговори с главния изпълнител по разработването, за да получи точни данни за разходите за допълнителна работа, необходима за завършване на проекта и за сключване на съответните договори. Така най-късно до октомври 2010 г. на Съвета по правосъдие и вътрешни работи ще може да бъде представен подробен бюджетен разчет за времето до пускане в действие на системата.

Изпълнение на бюджета |

от 2002 г. до юни 2010 г. | от януари до юни 2010 г. |

Поети задължения | Плащания | Поети задължения | Плащания |

Разработване | 43 175 733 | 26 500 816 | 0 | 2 240 213 |

Поддръжка и гарантиране на качеството | 9 399 894 | 7 192 480 | 722 836 | 900 547 |

Мрежа | 32 375 954 | 16 012 711 | 5 421 281 | 1 413 447 |

Подготовка на оперативното управление | 6 124 038 | 4 528 421 | 40 425 | 709 493 |

Сигурност | 869 275 | 217 712 | 0 | 73 803 |

Проучвания / Консултанти | 940 481 | 921 611 | 20 650 | 26 516 |

Информационна кампания | 33 373 | 33 373 | 0 | 0 |

Командировъчни разходи на експертите | 1 053 380 | 152 171 | 77 930 | 39 640 |

Други | 14 874 | 14 874 | 0 | 0 |

ОБЩО: | 93 987 003 | 55 574 168 | 6 283 122 | 5 403 657 |

През периода, обхванат от настоящия доклад, срещу плащания за други дължими услуги бяха прихванати 390 000 EUR от наложени санкции на главния изпълнител по разработването поради неизвършване през декември 2008 г. на оперативно изпитване на системата ШИС II.

3.2. Управление на проекта

3.2.1. Съвет за управление на цялостната програма (СУЦП)

Едно от важните събития през този период е партньорството, което олицетворява СУЦП. Статутът на СУЦП беше официално установен с приемането на 3 юни 2010 г. на два регламента на Съвета относно миграцията от Шенгенската информационна система (ШИС 1+) към Шенгенската информационна система от второ поколение (ШИС II), които влязоха в сила на 25 юни 2010 г.

СУЦП заседава в неформален състав 21 пъти през периода, обхванат от настоящия доклад.

3.2.2. Комитет за ШИС-ВИС (ШИС ІІ)

При разработването на ШИС II Комисията се подпомага от Комитета за ШИС-ВИС. През периода януари—юни 2010 г. бяха проведени пет заседания на Комитета за ШИС-ВИС по въпросите на ШИС II.

Освен редовните заседания на Комитета за ШИС-ВИС се организират и срещи на работни групи на комитета и семинари с участието на експерти на държави-членки, на които подробно се обсъждат технически въпроси. Обикновено тези заседания и срещи се съсредоточават върху въпроси, възникнали в контекста на постигането на конкретни резултати по проекта.

- „Консултативната група по изпитванията“ (КГИ) предоставя на Комитета за ШИС-ВИС становища по въпроси, свързани с организацията, осъществяването и тълкуването на резултатите от изпитванията. През настоящия отчетен период групата проведе седем заседания.

- „Съветът за управление на промените“ (СУП) дава съвети относно класификацията, окачествяването и потенциалното отражение на коригирането на проблеми, за които е докладвано. Тази работна група, която докладва също и на Комитета за ШИС-ВИС, проведе шест заседания по време на настоящия отчетен период.

- През този период бяха проведени два семинара по миграцията към ШИС ІІ, чиято цел беше да се дадат съвети на Комитета за ШИС-ВИС и да се осъществят дейности по тази тема от ключова важност.

3.2.3. Национално планиране и координиране

В рамките на Комитета за ШИС-ВИС е организирана работна група, съставена от националните ръководители на проекта (НРП) на държавите-членки и тези на потребителите. На заседанията си НРП обсъждат подробното планиране, рисковете и дейностите по проекта на централно и национално равнище. През настоящия отчетен период се проведоха четири заседания на НРП.

3.2.4. Съветът

Комисията участва в заседанията на подготвителните органи на Съвета, отговарящи за Шенгенската информационна система, и във всяко заседание на Съвета на министрите, в чийто дневен ред е включена ШИС II. В тези случаи Комисията представя устни доклади за актуалното състояние на проекта ШИС II, свързаните с него рискове и предвидените следващи стъпки.

3.2.5. Европейският парламент

По време на целия период Европейският парламент следеше отблизо развитието на ситуацията. Много е вероятно препоръката на Комисията по бюджетите „ да запази средствата, отпуснати за ШИС ІІ, в резерв в зависимост от успеха на изпитването и до провеждане на цялостен одит “ да бъде последвана по време на бюджетната процедура за 2011 г.

Комисията продължи да информира Европейския парламент за актуалното състояние на ШИС II. Проведоха се редовни двустранни срещи с членове на ЕП, след всяко заседание на Съвета по правосъдие и вътрешни работи през първата половина на 2010 г. беше изпращано писмо от комисар Малмстрьом до председателя на Комисията по граждански свободи, правосъдие и вътрешни работи (LIBE) на Европейския парламент (и до докладчиците). Пред Комисията по граждански свободи, правосъдие и вътрешни работи бяха направени няколко представяния на актуалното състояние на ШИС II, по-специално на 10 май.

Комисията отговори и на два парламентарни въпроса, свързани с ШИС II.

4. Приоритети за следващия отчетен период

- Приключване на преговорите с главния изпълнител по разработването, за да бъдат сключени необходимите договори за „прецизираните“ изисквания.

- Подготовка на изчерпателен цялостен график и подробен бюджет за приключването на проекта (като се имат предвид споменатите по-горе преговори) най-късно до заседанието на Съвета по правосъдие и вътрешни работи през октомври.

- Прилагане на одобрените от държавите-членки окончателни изисквания за пускане в действие.

- Разработване на кампания за изпитване за „прецизираните“ изисквания.

- Подготовка за пускане в действие.

- Продължаване на работата по подготовката на оперативното управление, включително последващи действия по отношение на преговорите по предложението за Агенция за информационни системи и вътрешната подготовка за създаването на тази агенция.

5. Заключения

През настоящия отчетен период имаше редица особено важни събития, които придвижиха проекта в положителна посока. Най-вече успешният изход на изпитването на първи етап позволи да бъде постигнат напредък в редица области, не на последно място това, че на заседанието на Съвета по правосъдие и вътрешни работи от 23 април беше потвърдено, че разработването на ШИС II ще продължи въз основа на настоящия проект ШИС II. Това решение беше подкрепено на 3 юни с приемането на два регламента за изменение на крайния срок за пускане в действие. Освен това беше постигнат напредък по някои отдавна неразрешени въпроси, като например сигурността на данните, които преминават през оперативния център на мрежата. Посещението в този център успя да покаже на експертите на държавите-членки, че са въведени широк кръг от мерки за намаляване на риска.

В допълнение Съветът покани Комисията, съвместно с държавите-членки, да приключат по най-бързия начин системните изисквания за пускане в действие на ШИС II. Настоящият отчетен период беше белязан от усилено и плодотворно сътрудничество в конструктивен дух, който позволи на Комисията и държавите-членки да прецизират изискванията за пускане в действие. Голяма част от подробното обсъждане на въпроса се състоя в рамките на Съвета за управление на цялостната програма, който получи формален статут в споменатите по-горе регламенти.

Актуализирането на изискванията цели постигането на напредък относно пускането в действие на ШИС II, в това число включването на изпитването на втори етап в серията изпитвания, предвидени, за да се рационализира разработването на ШИС II.

Съветът по правосъдие и вътрешни работи поиска също така нов цялостен график и подробно бюджетно планиране. На заседанието на Съвета през юни Комисията изтъкна, че задълбочените преговори с главния изпълнител ще продължат през цялото лято, за да могат „прецизираните“ изисквания да бъдат включени в договора по проекта. Резултатите от този процес се очаква да бъдат готови за заседанието на Съвета по правосъдие и вътрешни работи през октомври 2010 г.

Приложение I

Заседания на Комитета за ШИС-ВИС (ШИС ІІ) и на работната група

а) Заседания, проведени през отчетния период

ЯНУАРИ 2010 г. |

14 | Съвет за управление на промените |

5, 14, 21, 28 | Съвет за управление на цялостната програма ШИС ІІ |

7, 14, 21 | Консултативна група по изпитванията |

ФЕВРУАРИ 2010 г. |

2, 11, 23, 26 | Съвет за управление на цялостната програма ШИС ІІ |

24 | Заседание на националните ръководители на проекта |

25 | Съвет за управление на промените |

24 | Комитет за ШИС-ВИС (технически ШИС ІІ) |

20 | Комитет за ШИС-ВИС (SIRENE) |

4, 25 | Консултативна група по изпитванията |

МАРТ 2010 г. |

3, 10, 23, 25 | Съвет за управление на цялостната програма ШИС ІІ |

24 | Заседание на националните ръководители на проекта |

24 | Комитет за ШИС-ВИС (технически ШИС ІІ) |

4, 11 | Консултативна група по изпитванията |

АПРИЛ 2010 г. |

6, 21 | Съвет за управление на цялостната програма ШИС ІІ |

14 | Комитет за ШИС-ВИС (технически ШИС ІІ) |

28 | Съвет за управление на промените |

МАЙ 2010 г. |

12, 18, 25 | Съвет за управление на цялостната програма ШИС ІІ |

26 | Комитет за ШИС-ВИС (технически ШИС ІІ) |

26 | Заседание на националните ръководители на проекта |

25/25 | Семинар по миграцията / Съвет за управление на промените |

ЮНИ 2010 г. |

2, 9, 15, 23 | Съвет за управление на цялостната програма ШИС ІІ |

26 | Съвет за управление на промените / Семинар по миграцията |

б) Заседания, насрочени за следващия отчетен период

ЮЛИ 2010 г. |

6, 14, 28 | Съвет за управление на цялостната програма ШИС ІІ |

15 | Съвет за управление на промените |

15 | Заседание на националните ръководители на проекта |

15 | Комитет за ШИС-ВИС (технически ШИС ІІ) |

1,8, 15, 22, 29 | Консултативна група по изпитванията |

АВГУСТ 2010 г. |

4, 11, 18, 25 | Съвет за управление на цялостната програма ШИС ІІ |

05, 12, 19, 26 | Консултативна група по изпитванията |

СЕПТЕМВРИ 2010 г. |

1, 8, 15, 22, 29 | Съвет за управление на цялостната програма ШИС ІІ |

22 | Комитет за ШИС-ВИС (технически ШИС ІІ) |

22 | Заседание на националните ръководители на проекта |

23 | Съвет за управление на промените |

2, 9, 16, 23, 30 | Консултативна група по изпитванията |

ОКТОМВРИ 2010 г. |

21 | Съвет за управление на промените |

20 | Заседание на националните ръководители на проекта |

20 | Комитет за ШИС-ВИС (технически ШИС ІІ) |

27 | Комитет за ШИС-ВИС (SIRENE) |

7, 14, 21, 28 | Консултативна група по изпитванията |

6, 13, 20, 27 | Съвет за управление на цялостната програма ШИС ІІ |

НОЕМВРИ 2010 г. |

3, 10, 17, 24 | Съвет за управление на цялостната програма ШИС ІІ |

18 | Заседание на националните ръководители на проекта |

18 | Комитет за ШИС-ВИС (технически ШИС ІІ) |

17 | Съвет за управление на промените / Семинар по миграцията |

4, 11, 18, 25 | Консултативна група по изпитванията |

ДЕКЕМВРИ 2010 г. |

1,8, 15, 22 | Съвет за управление на цялостната програма ШИС ІІ |

16 | Заседание на националните ръководители на проекта |

16 | Комитет за ШИС-ВИС (технически ШИС ІІ) |

14 | Семинар по миграцията / Съвет за управление на промените |

2, 9, 16 | Консултативна група по изпитванията |

[1] Работен документ на службите на Комисията — Доклад за финансовите и договорните аспекти на разработването на Шенгенската информационна система от второ поколение (ШИС II), Брюксел SEC (2010) 436

[2] Регламент (ЕС) № 541/2010 на Съвета за изменение на Регламент (ЕО) № 1104/2008 относно миграцията от Шенгенската информационна система (ШИС 1+) към Шенгенската информационна система от второ поколение (ШИС II) и Регламент (ЕС) № 542/2010 на Съвета за изменение на Решение 2008/839/ПВР със същия предмет.

[3] Регламент (ЕО) № 1104/2008 на Съвета от 24 октомври 2008 г. относно миграцията от Шенгенската информационна система (ШИС 1+) към Шенгенската информационна система от второ поколение (ШИС II), ОВ L 299, 8.11.2008 г., стр. 1.

[4] Решение (ЕО) № 2008/839/ПВР на Съвета от 24 октомври 2008 г. относно миграцията от Шенгенската информационна система (ШИС 1+) към Шенгенската информационна система от второ поколение (ШИС II), ОВ L 299, 8.11.2008 г., стр. 43.

[5] OВ L 155, 22.6.2010 г., стр. 19.

[6] OВ L 155, 22.6.2010 г., стр. 23.

[7] Централните ШИС II и ВИС системи физически се намират в Страсбург, а резервната система се намира близо до Залцбург в Австрия. В съответствие с правните инструменти за ШИС II преди настоящия отчетен период Комисията вече сключи договори за услуги за инфраструктура, наемане на персонал и обучение, за да делегира задачите по оперативното управление на френските власти.

[8] Приети от Комисията на 24 юни 2009 г.

[9] Предложение за регламент на Европейския парламент и на Съвета (COM/2010/93 окончателен, 19.3.2010 г.)

[10] Решение на Комисията от 4 май 2010 г. относно плана за сигурност за централната ШИС II и комуникационната инфраструктура (2010/261/ЕС).